एआई हम सबको ‘कम्प्यूटर प्रोग्रामर’ बना सकती है!
फरहाद मंजू अमेरिकी पत्रकार और द न्यूयॉर्क टाइम्स के ओपिनियन कॉलमिस्ट मैं कोई पांच या छह साल का रहा होऊंगा, जब मुझे कम्प्यूटर प्रोग्रामिंग में निहित प्रसन्नता का पहले-पहल अनुभव हुआ था। यह 1980 के दशक का आरम्भ था, जब कुछ ही लोगों के पास
मैं कोई पांच या छह साल का रहा होऊंगा, जब मुझे कम्प्यूटर प्रोग्रामिंग में निहित प्रसन्नता का पहले-पहल अनुभव हुआ था। यह 1980 के दशक का आरम्भ था, जब कुछ ही लोगों के पास कम्प्यूटर हुआ करता था। एक दिन मेरे पिता एक सिंक्लेयर जेडएक्स स्पेक्ट्रम लेकर आए, जो दुनिया के आरम्भिक कम्प्यूटर्स में से एक था।
वह किसी बेडौल कीबोर्ड जैसा दिखलाई देता था। उसकी मेमोरी मात्र 48 किलोबाइट्स की थी, जबकि आज मेरे फोन के पास उससे सवा लाख गुना अधिक रैम है! उसमें डिस्प्ले मॉनिटर के रूप में टीवी को इस्तेमाल किया जाता था। तब सॉफ्टवेयर- जो कि मुख्यतया गेम्स हुआ करते थे- टेप-कैसेट के रूप में आते थे, जिन्हें आप कम्प्यूटर में लोड कर सकते थे और उसे किसी टेप प्लेयर से कनेक्ट करते थे। यह उस जमाने की फ्लॉपी ड्राइव थी।
लेकिन कम्प्यूटर में गेम्स लोड होने में अनंतकाल लगता था। उसका इंतजार करते समय मैं स्पेक्ट्रम के साथ आने वाले प्रोग्रामिंग मैन्युअल पढ़ता रहता था। उसमें बड़ी बेसिक लैंग्वेज में सरल प्रोग्राम्स लिखे होते थे। बहुतेरे तो मेरे सिर के ऊपर से निकल जाते, लेकिन उनमें से कुछ के साथ प्रयोग करने पर मुझे उस रोमांच का अनुभव हुआ, जो कम्प्यूटर प्रोग्रामिंग करने वाले ही जान सकते हैं। क्योंकि तभी जाकर हम समझ पाते हैं कि महज चंद सही संकेत-चिह्नों की मदद से आप इन मशीनों को जीवंत बना सकते हैं और उनसे अपनी पसंद का काम करवा सकते हैं।
जब मैं हाईस्कूल पहुंचा तो प्रोग्रामिंग के प्रति मेरा लगाव गहरा गया। कॉलेज तक जाते-जाते मैं समझ गया था कि कोडिंग की मदद से आजीविका चलाई जा सकती है। जाहिर है, मैंने इस प्लान का अनुसरण नहीं किया और कोड्स लिखने के बजाय शब्दों के लेखन को प्राथमिकता दी।
इस विचार ने मुझे रोमांचित किया था कि हम कम्प्यूटरों की तरह सोचना सीखें। इसके बावजूद कम्प्यूटर-प्रोग्रामिंग में कुछ बहुत ही बैकवर्ड बात थी। ये मशीनें चाहती थीं कि हम मनुष्य उनकी रहस्य-भाषा को सीखें, ताकि उनका अधिक से अधिक लाभ ले सकें। अगर वे सच में ही इतनी स्मार्ट हैं तो क्या उन्हें स्वयं हमारी बातों को समझने की कोशिश नहीं करनी चाहिए?
पर शायद अब जाकर यह सम्भव हो सकेगा। यह विडम्बना ही है कि आज सॉफ्टवेयर इंजीनियरिंग उन फील्ड्स में शुमार हो चुकी है, जिन पर एआई के उदय का गहरा प्रभाव पड़ सकता है। एआई कम्प्यूटर प्रोग्रामिंग को एक विशिष्ट समूह के द्वारा किए जाने वाले कार्य के बजाय एक ऐसी स्किल में बदल सकती है, जिस तक किसी के भी द्वारा आसानी से पहुंच हासिल की जा सकती है।
विभिन्न फील्ड्स के लोग एआई की मदद से कम्प्यूटर प्रोग्रामिंग का अपनी नौकरी की जरूरतों के मुताबिक इस्तेमाल कर सकते हैं। लेकिन इससे कम्प्यूटर प्रोग्रामर्स का खास नुकसान नहीं होगा, क्योंकि दुनिया को तब भी ऐसे लोगों की जरूरत होगी, जिनके पास एडवांस्ड कोडिंग स्किल्स हैं।
अलबत्ता यह हम जैसे अन्य लोगों के लिए बहुत काम का साबित होगा। एक ऐसा भविष्य तेजी से हमारी ओर आ रहा है, जिसमें हम सब कम्प्यूटरों को प्रोग्राम कर सकेंगे, इसके लिए किसी विशेष प्रशिक्षण की जरूरत नहीं होगी और वे कम्प्यूटर कोड्स की भाषा में ही नहीं बोल रहे होंगे।
वास्तव में बड़े लैंग्वेज मॉडल्स पर आधारित एआई टूल्स- जैसे कि ओपनएआई कोडेक्स यानी वह कम्पनी जिसने चैटजीपीटी बनाई है या गूगल के डीपमाइंड डिवीजन का अल्फाकोड- ने पहले ही अनेक पेशेवर कोडर्स के काम में बदलाव लाना शुरू कर दिया है। वर्तमान में ये टूल्स मुख्यतया सहायक के रूप में काम कर रहे हैं।
वे बग्स की खोज कर सकते हैं, बुरी तरह से लिखे गए कोड के स्निपेट्स के लिए बेहतर विवरण लिख सकते हैं और कोड्स को रूटीन के कार्य करने के लिए सुझाव दे सकते हैं। यह उसी तरह से है, जैसे जीमेल हमें ईमेल-रिप्लाई के साथ सुझाव देता है कि हम ‘साउंड्स गुड’ या ‘गॉट इट’ लिख भेजें। लेकिन एआई कोडर्स तेजी से स्मार्ट होते जा रहे हैं और वे जल्द ही मनुष्य कोडर्स को चुनौती देने लगेंगे।
मेरा मानना है कि प्रोग्राम लिखने का परम्परागत विचार अब अंत की ओर अग्रसर है। अगर बहुत ही विशिष्ट एप्लिकेशंस को छोड़ दें तो लगभग सभी सॉफ्टवेयर्स की जगह एआई सिस्टम्स लेने जा रहे हैं। और एआई को प्रोग्राम्ड नहीं, प्रशिक्षित किया जाता है!
हमें बताया जा रहा था कि डिजिटल-युग में कोडिंग एक जरूरी करियर विकल्प साबित होगा। जबकि बहुत सम्भव है कि जल्द ही कोडिंग 1980 के दशक वाले मेरे सिंक्लेयर जेडएक्स स्पेक्ट्रम जितनी ही बाबा आदम के जमाने की स्किल साबित हो जाए! (द न्यूयॉर्क टाइम्स से)